יה שיוון

ביוגרפיה

יה נולדה בהאנגג'ואו. היא החלה לשחות בגיל 6. היא נסעה לבריזביין, אוסטרליה להתאמן בהדרכתו של המאמן קן ווד מאמנם של לייזל ג'ונס, ג'סיקה שיפר, ג'ף היוגיל ואחרים במועדון השחייה רדקליף, על מנת לשפר את שני הסגנונות החלשים שלה פרפר וחזה.

2010

במשחקי אסיה שנערכו בגואנגג'ואו, סין בנובמבר 2010 זכתה יה בשתי מדליות זהב במשחה ל-200 מטר מעורב אישי בתוצאה של 2:09.37 דקות ובמשחה ל-400 מטר מעורב אישי בתוצאה של 4:33.79 דקות. באליפות העולם בשחייה (בריכת 25 מטר) שנערכה בדובאי, איחוד האמירויות הערביות בדצמבר אותה שנה היא זכתה בשתי מדליות כסף במשחה ל-200 מטר מעורב אישי בתוצאה של 2:05.94 דקות, אחרי מיריה בלמונטה מספרד שקבעה שיא תחרות חדש של 2:05.73 דקות ולפני אריאנה קוקורס מארצות הברית (2:06.09 דקות) ובמשחה ל-400 מטר מעורב אישי בתוצאה של 4:24.55 דקות, שוב אחרי בלמונטה גרסיה שקבעה שיא תחרות חדש נוסף של 4:24.21 דקות ולפני בת ארצה לי שואנשו (4:29.05 דקות)

אלופת עולם

באליפות העולם בשחייה שנערכה בשנגחאי, סין בשנת 2011 זכתה יה במדליית זהב במשחה ל-200 מטר מעורב אישי בתוצאה של 2:08.90 דקות, לפני אלישיה קוטס מאוסטרליה (2:09.00 דקות) ואריאנה קוקורס (2:09.12 דקות). נוסף לכך, היא סיימה במקום חמישי במשחה ל-400 מטר מעורב אישי בתוצאה של 4:35.15 דקות.

אלופה אולימפית ושיאנית עולם

אולימפיאדת לונדון (2012) זכתה יה בשתי מדליות זהב, במשחה ל-200 מטר מעורב אישי בשיא אולימפי חדש של 2:07.57 דקות, לפני אלישיה קוטס (2:08.15 דקות) וקייטלין לוורנז מארצות הברית (2:08.95 דקות) ובמשחה ל-400 מטר מעורב אישי בשיא עולם חדש של 4:28.43 דקות, לפני אליזבת בייזל מארצות הברית (4:31.27 דקות) ולי שואנשו (4:32.91 דקות). הישג זה נחשב למדהים הן משום השבירה ביותר משנייה את השיא העולמי (שנקבע בתקופה בה מותר היה להשתמש בחליפות שחייה מיוחדות אשר שיפרו את מהירות השחיינים), והן משום פעולתה בקטע האחרון של המשחה, 100 מ' חופשי, אותו התחילה בפיגור של שנייה מהשחיינית הפייבוריטית, אליזבת בייזל, אך סיימה לפניה בשתי שניות ו-84 מאיות, כאשר ב-50 המטרים האחרונים היא שחתה במהירות גבוהה יותר מאשר המנצח במשחה המקביל לגברים, ראיין לוכטה. מאמן השחייה האמריקני גרג טרוי אמר על פרשה זו לעיתונאים: "אתם חבר'ה תעשו את התחקירים. למיטב זיכרוני, מדובר בספליט (מקטע השחייה) הכי מהיר בהיסטוריה הנשית", כאשר בכך רמז לשימוש בחומרים אסורים. נוסף לכך, היא סיימה במקום שישי במשחה שליחות 4x200 מטר חופשי בתוצאה של 7:53.11 דקות, כשחיינית שנייה היא שחתה ב"זינוק שליחות" בתוצאה של 1:57.37 דקות והייתה השחיינית המהירה בקבוצתה.
באליפות העולם בשחייה (בריכת 25 מטר) שנערכה באיסטנבול שבטורקיה בדצמבר אותה שנה זכתה יה ב-2 מדליות, זהב וכסף. מדליית זהב, במשחה ל-200 מטר מעורב אישי בשיא אליפות חדש של 2:04.64 דקות, לפני קטינקה הוסו מהונגריה (2:04.72 דקות) והאנה מיילי מבריטניה (2:07.12 דקות) ומדליית כסף במשחה ל-400 מטר מעורב אישי בתוצאה של 4:23.33 דקות, אחרי האנה מיילי שקבעה שיא אליפות חדש של 4:23.14 דקות ולפני קטינקה הוסו (4:25.95 דקות).

2013

באליפות העולם שנערכה בברצלונה שבספרד בשנת 2013 לא הצליחה יה לשחזר את הצלחתה מאולימפיאדת לונדון שנה קודם לכן וסיימה במקום רביעי במשחה ל-200 מטר מעורב אישי בתוצאה של 2:10.48 דקות, בשלב חצי הגמר היא קבעה תוצאה של 2:09.12 דקות ועלתה מהמקום השני ובמקום שביעי במשחה ל-400 מטר מעורב אישי בתוצאה של 4:38.51 דקות, בשלב המוקדמות היא קבעה תוצאה של 4:34.93 דקות ועלתה המקום השלישי. נוסף לכך, היא סיימה במקום רביעי במשחה שליחות 4x200 מטר חופשי בתוצאה של 7:49.79 דקות, כשחיינית ראשונה היא קבעה תוצאה של 1:57.17 דקות.

2015

באליפות העולם שנערכה בקאזאן שברוסיה באוגוסט 2015 סיימה יה במקום שמיני במשחה ל-200 מטר מעורב אישי בתוצאה של 2:14.01 דקות, בשלב חצי הגמר היא קבעה תוצאה של 2:11.39 דקות ובמקום 15 במשחה ל-400 מטר מעורב אישי בתוצאה של 4:42.96 דקות.

2016

באולימפיאדת ריו דה ז'ניירו (2016) סיימה יה במקום שמיני במשחה ל-200 מטר מערוב אישי בתוצאה של 2:13.56 דקות ובכך לא הצליחה להגן על תוארה. בשלב המוקדמות היא קבעה תוצאה של 2:10.56 דקות ועלתה מהמקום השביעי ובשלב חצי הגמר היא קבעה תוצאה של 2:09.33 דקות ועלתה מהמקום הרביעי. נוסף לכך, היא סיימה במקום 45 במשחה ל-400 מטר מעורב אישי בתוצאה של 4:45.86 דקות וגם במשחה זה היא לא הצליחה להגן עת תוארה.

2017

באליפות העולם שנערכה בבודפשט שבהונגריה ביולי 2017 סיימה יה פעמיים במקום 15, במשחה ל-200 מטר מעורב אישי בתוצאה של 2:13.01 דקות ובמשחה ל-400 מטר מעורב אישי בתוצאה של 4:43.40 דקות.

2019

באליפות העולם שנערכה בקוואנגג'ו שבקוריאה הדרומית ביולי 2019 זכתה יה בשתי מדליות כסף, במשחה ל-200 מטר מעורב אישי בתוצאה של 2:08.60 דקות, אחרי קטינקה הוסו (2:07.53 דקות) ולפני סידני פיקרם מקנדה (2:08.70 דקות) ובמשחה ל-400 מטר מעורב אישי בתוצאה של 4:32.07 דקות, אחרי קטינקה הוסו (4:30.39 דקות) ולפני יויי אוהשי מיפן (4:32.33 דקות). נוסף לכך, היא סיימה במקום רביעי במשחה ל-200 מטר חזה בתוצאה של 2:23.15 דקות.